LV Eiropas Savienības Oficiālais Vēstnesis C 148/18

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2006/C 148/06)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Iebildumiem jānonāk Komisijā sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

Pieteikums reģistrācijai saskaņā ar 5. pantu un 17. panta 2. punktu

“ALFAJOR DE MEDINA SIDONIA”

EK Nr. ES/0346/8.6.2004

ACVN ( )AĢIN (X)

Šis kopsavilkums ir sagatavots tikai informācijai. Lai iegūtu pilnīgas ziņas, interesenti ir aicināti iepazīties ar pilnīgu produkta specifikāciju, ko var saņemt vai nu 1. iedaļā norādītajās valsts iestādēs, vai Eiropas Komisijas dienestos (1).

1. Atbildīgais dienests dalībvalstī

Nosaukums: Subdirección General de Calidad y Promoción Agroalimentaria. Dirección General de Industrias Agroalimentarias y Alimentación. Secretaría General de Agricultura y Alimentación. Ministerio de Agricultura Pesca y Alimentación. Adrese: Paseo Infanta Isabel, 1, E-28071, Madrid Tālrunis: (34) 91 347 53 94 Fakss: (34) 91 347 54 10 E-pasts: sgcaproagro@mapya.es

2. Grupa

Nosaukums: Agrupación de Productores del Alfajor de Medina Sidonia Adrese: C/Los Pozos s/n. 11180 Medina Sidonia (Cádiz) Tālrunis: +34 956 410002 Fakss: +34 956 410005 E-pasts: — Sastāvs: ražotāji/pārstrādātāji ( X ) citi ( )

3. Produkta veids

Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi. 2.4. grupa

4. Specifikācijās sniegtais apraksts (4. panta 2. punkta nosacījumu kopsavilkums)

4.1. Nosaukums: “Alfajor de Medina Sidonia”

4.2. Apraksts: Tradicionāli austrumu saldumi, ko ražo Medinas Sidonijas pašvaldībā, ražošanas procesā izmantojot tradicionālo tehnoloģiju, un kuru sastāvā ir tīrs bišu medus, mandeles, lazdu rieksti, milti, rīvmaize un garšvielas (koriandrs, krustnagliņas, anīss, sezams un kanēlis).

Griezuma vietā izskatās kā apgrauzdēti, ar vieglu garšvielu aromātu, garšo pēc riekstiem un medus, un tas viss kopā dod līdzsvarotu garšu. Saldumiem ir cilindriska forma, un tos iesaiņo kastītēs vairākus kopā vai atsevišķi.

Tiem ir turpmāk izklāstītās fizikāli ķīmiskās īpašības, kas izteiktas kā procentuālais sastāvs gatavā produktā: mitruma saturs (ne vairāk kā) 12,00; olbaltumvielas (vismaz) 6,00; taukvielas (vismaz) 9,50; pelnvielu saturs (ne vairāk kā) 2,00.

Produkta izgatavošanai izmanto šādas sastāvdaļas:

tīrs bišu medus — vismaz 30 %, bet ne vairāk kā 50 %,

rieksti — vismaz 15 %, bet ne vairāk kā 20 %

(vismaz 55 % mandeļu un 20 % lazdu riekstu no kopējā riekstu satura),

pulveris (milti un rīvmaize) — ne vairāk kā 40 %,

garšvielas — vismaz 0,3 %, bet ne vairāk kā 3 %.

4.3. Ģeogrāfiskais apgabals: Ražošanas un iepakošanas apgabals ir Medinas Sidonijas pašvaldība, kas atrodas Kadizas provinces centrā un kuras teritorijas daļa atrodas dabas parka “de los Alcornocales” robežās.

4.4. Izcelsmes apliecinājums: Sertifikācija

Ražošanas uzņēmumus, kas iekļauti regulatīvās padomes (Consejo Regulador) reģistrā, regulāri pārbauda, lai uzraudzītu un pārliecinātos par to, kā tie ievēro attiecīgās saistības.

Pārbaudot uzņēmumus, apkopo datus, kas saistīti ar ražošanas procesu, datus par izmantotajām izejvielām, par attiecīgā produkta (alfajor) ražošanu un uzglabāšanu, kā arī par ražošanas apjomu. Var tikt ņemti arī produkcijas paraugi.

Reģistrētais ražošanas uzņēmums, izmantojot attiecīgu veidlapu, iesniedz produkta partijas sertifikācijas pieprasījumu, un regulatīvā padome ņem atbilstīgu produkta paraugu.

Lai produkta partija tiktu sertificēta, tai jāatbilst specifikācijās noteiktajām administratīvajām, tehniskajām un reglamentējošajām prasībām. Regulatīvā padome pieņem lēmumu par produkta sertifikāciju, pamatojoties uz iesniegtajiem dokumentiem ar pārbaužu datiem un analīžu rezultātiem, kā arī uz citiem tās rīcībā esošajiem dokumentiem.

Sertificētu produktu laišanu tirgū kontrolē regulatīvā padome. Uz katra produkta (alfajor) iepakojuma ir papildu marķējums, uz kura ir konkrētā aizsargātā ģeogrāfiskās izcelsmes norāde un līdz ar nosaukumu “Alfajor de Medina Sidonia” un logotipu uzdrukāts arī attiecīgais identifikācijas numurs.

4.5. Ražošanas metode: Produktu gatavo pēc senas receptes, kuru jau gadsimtiem izmanto šajā pašvaldībā. Alfajor ražošanas process sākas ar medus uzsildīšanu. Kad medus ir pietiekami silts, pievieno iepriekš apgrauzdētus un sasmalcinātus lazdu riekstus un mandeles, rīvmaizi, miltus, grauzdētu sezamu, koriandru, krustnagliņas un anīsu (šīs trīs garšvielas ir grauzdētas un maltas) un pēc tam visas šīs sastāvdaļas samaisa. Pēc tam masu sagriež, kamēr tā vēl karsta, atdzesē apkārtējās vides temperatūrā un izveido alfajor raksturīgo cilindrisko, iegareno formu. Šā procesa laikā karstai masai var pievienot kanēli.

Visbeidzot, produkta gabalus pārklāj ar sīrupu, apber ar pūdercukuru un nedaudz kanēļa pulvera un katru vienību apsien un iepako.

4.6. Saikne: Alfajor de Medina Sidonia ir viens no Andalūzijas saldumiem, kura izcelsme un attīstība ir pamatīgi dokumentēta, tādēļ par tā prestižu un reputāciju ir zināms jau kopš XV gadsimta.

Šī konditorejas izstrādājuma gatavošanas tradīcijas pašvaldībā, kuru galvenais pamats ir sena, paaudzēs pārmantota recepte, kā arī rūpīga izejvielu izvēle, ļauj izgatavot īpašas kvalitātes saldumus, ko jau no seniem laikiem pazīst kā “Alfajor de Medina Sidonia”.

Vēsturiskā saikne

Laika gaitā Medinas Sidonijas pašvaldības konditorejas izstrādājumu gatavošanas tradīcijas un reputācija ir atspoguļotas dažādos rakstiskos dokumentos, jo īpaši rūpīgi tās aprakstījis Dr. Thebussen (rakstnieks un žurnālists, kas ir īpaši pazīstams ar saviem darbiem par gastronomijas tematiku). Turpmāk ir citēts fragments no šā paaudzēs pārmantotā teksta:

“Lai pagatavotu” alfajor “vai” alajú“, ņem to, ko es tev tagad teikšu: vienu” azumbre “[aptuveni 2 litri] baltā medus, trīs” medios “lazdu riekstu un vienu mārciņu mandeļu, to visu grauzdētu un sasmalcinātu, pusotru unci kanēļa pulvera, divas unces anīsa, četras” adarmes “[1 adarme = 1,79 g] krustnagliņu un vēl četras — koriandra, to visu grauzdētu un maltu, vienu mārciņu grauzdēta sezama, astoņas mārciņas rīvmaizes no maizītēm bez sāls un rauga, kas krāsnī labi izceptas, ar pusmārciņu cukura un tad, kad …”

Ražošanas nosacījumi

Medinas Sidonijas pašvaldības ekonomika daļēji balstīta uz agrorūpniecības nozares. Šajā nozarē galvenā nozīme ir īpašu konditorejas izstrādājumu ražošanai.

Lai uzsvērtu šīs pašvaldības kā tradicionālu konditorejas izstrādājumu ražošanas apgabala svarīgumu, jāatzīmē, ka tā ir pazīstama šajā nozarē visā Kadizas provincē, pateicoties tradicionālo konditorejas izstrādājumu veidiem, kas balstās uz senām receptēm, tādējādi parādot, cik senas ir šīs tradīcijas šajā apgabalā.

Alfajor ir nozīmīgs un pazīstams produkts, kas Medinā Sidonijā ir visizplatītākais un visvairāk gatavotais.

4.7. Kontroles iestāde:

Nosaukums: Consejo Regulador de la Denominación Específica “Alfajor de Medina Sidonia”. Adrese: Plaza de España s/n 11180 Medina Sidonia (Cádiz) Tālrunis: +34-956 41 24 80 Fakss: +34-956 41 24 80 E-pasts: —

4.8. Marķējums: Pēc regulatīvās padomes izsniegtā sertifikāta saņemšanas ražošanas uzņēmums var laist tirgū savu alfajor, ievērojot nosacījumus, kas izklāstīti specifikācijās attiecībā uz produktu ar aizsargāto ģeogrāfiskās izcelsmes norādi.

Marķējumu apstiprina regulatīvā padome, un uz tā obligāti jābūt aizsargātajai ģeogrāfiskās izcelsmes norādei “Alfajor de Medina Sidonia”.

Papildu marķējums ir numurēts, un to izsniedz regulatīvā padome.

4.9. Valsts prasības:

— 1970. gada 2. decembra Likums Nr. 25/1970 par vīnkopību, vīnu un alkoholiskajiem dzērieniem.

— 1972. gada 23. marta Dekrēts Nr. 835/1972, Likuma Nr. 25/1970 īstenošanas noteikumi.

— 1994. gada 25. janvāra rīkojums, ar ko precizē Spānijas tiesību aktu saskanību ar Regulu (EEK) Nr. 2081/92 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību.

— 1999. gada 22. oktobra Karaliskais Dekrēts Nr. 1643/1999, ar ko nosaka pieteikumu iesniegšanas procedūru ierakstīšanai Kopienas aizsargāto cilmes vietu nosaukumu un aizsargāto ģeogrāfiskās izcelsmes norāžu reģistrā.

— 2003. gada 10. jūlija Likums Nr. 24/2003 par vīnkopību un vīnu.

(1) Eiropas Komisija, Lauksaimniecības un lauku attīstības ģenerāldirektorāts, Lauksaimniecības produktu kvalitātes politikas nodaļa, B-1049 Brisele.